Martin Glerup (S), 1999-03-03:
Når det her lovforslag er vedtaget, kan 350.000 ejere af jordtanke, olietanke til boligopvarmning sove roligt om natten, og skatteborgerne kan glæde sig over, at det bliver sværere for forurenere at lade firmaer gå konkurs og derefter opstå som Fugl Føniks af asken under et helt andet navn og efterlade en millionregning for jordrensning til skatteyderne - hvem sagde Proms? Jordforureningsloven har fire vigtige mål.
For det første en meget skrap prioritering af oprydningen. Jordforureningen, som truer sundheden med den nuværende arealanvendelse, får sammen med beskyttelsen af vore vigtige drikkevandsområder topprioritet.
Det betyder, at hvis der er risiko for menneskers sundhed, så gribes der ind.
Det kan være på arealer, hvor der i dag er boliger, børneinstitutioner eller offentlig legeplads.
Der renses også op, hvor der kan ske ødelæggelse af grundvandet inden for et område med særlige drikkevandsinteresser eller i et område, hvor et vandværk har indvindingsopland.
Socialdemokratiet er godt tilfreds med, at regeringens progressive indsats for at beskytte det danske drikkevand mod forurening med den her lov bliver udbygget og effektiviseret.
Indsatsen er jo kun effektiv, hvis der sker en indsats mod samtlige kilder til forureningen i de særlige drikkevandsområder.
For det andet sker der en understøttelse af forureneren betaler-princippet.
Loven her giver større mulighed for at drage jordforureneren til ansvar for sine onde gerninger.
Det sker ved at indføre et ubetinget ansvar for jordforurening.
Reglerne skal med respekt for retssikkerheden mindske risikoen for, at der opstår situationer, hvor det er umuligt at få de skyldige til at rydde op efter sig.
Vi ved, hvor svært det kan være at drage forureneren til ansvar.
Alt for tit smutter de væk fra regningen, fordi det er svært eller undertiden umuligt for myndighederne at bevise, hvordan forureningen er sket, hvorvidt der er tale om uforsvarlig adfærd, eller hvornår ugerningen er begået.
Det sidste af hensyn til en forældelsesfrist.
Efter miljøerstatningsloven er der allerede indført et sådant objektivt ansvar for særligt miljøfarlige virksomheder.
Der er sådan set ikke noget principielt nyt i at bruge det her instrument, når det gælder alvorlig jordforurening, som truer sundhed og miljø.
Det tredje punkt er, som jeg var inde på i starten, at villaolietanke sikres.
Som det eneste hos private husstande, der omfattes af objektivt ansvar, er villaolietanke på under 6.000 liter omfattet her.
Denne ordning suppleres med en obligatorisk forsikringsordning, som vi venter bliver et servicetilbud fra oliebranchen til deres villakunder.
På den måde undgår vi, at forurening fra disse olietanke bliver et meget stort økonomisk problem for den enkelte familie, som rammes.
Det fjerde punkt er forenkling.
Med jordforureningsloven her samles alle bestemmelser om forurenet jord på ét sted, og reglerne bliver på den måde mere overskuelige.
Vi vil selvfølgelig gerne drøfte, hvordan vi bedst og mest ubureaukratisk får styr på de 1,3 mio. m3 forurenet jord, som skal genanvendes eller deponeres.
Jo mere enkelt den betryggende styring af de jordstrømme foregår, des bedre.
Det drejer sig altså om en særdeles krævende opgave
inden for miljøpolitikken
For at finde en tilfredsstillende løsning er det nødvendigt at tage grundigt fat, rent teknisk, rent fagligt, rent politisk.
Det er ikke en opgave, der klares med et fingerknips, men skal klares i et langt sejt træk.
Til gengæld er der rigtig store sundheds- og miljøgevinster forbundet med at løse opgaven rigtigt.
Der er lavet et rigtig godt baggrundsarbejde forud for det her lovforslag.
Man er virkelig gået til den, og jeg synes, at tiden er moden til, at vi nu får taget effektivt fat på det her område i en mere overskuelig form.
Socialdemokratiet støtter selvfølgelig lovforslaget og er parat til at indgå i en konstruktiv diskussion omkring realiseringen.